Cowboy Carter

Cowboy Carter on yhdysvaltalaisen laulaja Beyoncén kahdeksas studioalbumi. Albumi julkaistiin 29. maaliskuuta 2024 Parkwood Entertainmentin ja Columbia Recordsin kautta. Albumi on laulajan koronaviruspandemian aikana äänittämän albumitrilogian toinen osa. Ensimmäinen osa "Renaissance" julkaistiin vuonna 2022. 
Albumin julkaisua edelsi kaksi singleä ”Texas Hold ’Em” ja ”16 Carriages” jotka julkaistiin 11. helmikuuta 2024. Albumin kolmanneksi singleksi julkaistiin ”II Most Wanted” 26. huhtikuuta 2024. Albumia tuki Cowboy Carter Tour -kiertue kesällä 2025. "Cowboy Carter" ammentaa etelävaltioissa syntyneistä musiikkigenreistä kuten countrysta, bluessista ja zydecosta mutta yhdistelee niihin nykyaikaisia pop-, R&amp;B- sekä hip hop -elementtejä. Levyllä vierailevat muun muassa Dolly Parton, Willie Nelson, Miley Cyrus ja Post Malone.
Kriitikot ottivat Cowboy Carterin vastaan myönteisesti ja albumi nousi listojen kärkeen ympäri maailmaa. Albumi voitti vuoden 2025 Grammy -gaalassa vuoden albumin palkinnon sekä parhaan kantrialbumin sekä parhaan kantriduon tai -ryhmän kategorioissa kappaleella "II Most Wanted". Albumi sai gaalassa kaikkiaan 11 ehdokkuutta.
Taustaa.
Albumin julkistamisesta ilmoitettiin 11. helmikuuta 2024 Super Bowl LVIII:n aikana Beyoncén ja Tony Halen tähdittämässä tietoliikenneyritys Verizonin mainoksessa. Mainoksen jälkeen julkaistiin albumin kaksi countryvaikutteista singleä ”16 Carriages” ja ”Texas Hold ’Em”. Beyoncé on aikaisemmin julkaissut ”Daddy Lessons” countrykappaleen "Lemonade" albumillaan vuonna 2016. 
Albumin nimeksi julkaistiin "Cowboy Carter" 12. maaliskuuta 2024. Tämän yhteydessä Beyoncén verkkokauppaan listattiin ennakkotilauksena rajoitettu erä albumin erikoispainoksia CD-levyinä ja vinyyleinä. 
Beyoncé kertoi Instagram-julkaisussa maaliskuussa 2024 albumin taustasta: "Tätä albumia on tehty yli viisi vuotta. Se syntyi vuosia sitten kokemastani kokemuksesta, jossa en tuntenut oloani tervetulleeksi ja oli hyvin selvää, että en ollut. Kokemuksen innoittamana sukelsin syvemmälle countrymusiikin historiaan ja rikkaaseen musiikkiarkistoomme". Kommentin uskotaan viittaavan vuoden 2016 Country Music Awards -gaalaan, jossa Beyoncé esitti kappaleensa ”Daddy Lessons” yhdessä yhtye The Chicksin kanssa. Esitys herätti osassa konservatiivisista country-musiikin faneista rasistisesti motivoitunutta kritiikkiä ja johti jopa kehotuksiin boikotoida palkintogaalaa. Reaktion seurauksena Beyoncén ja The Chicksien esitys poistettiin kokonaan CMA:n sosiaalisen median tileiltä ja verkkosivustolta.
Albumi sisältää coverit The Beatles -yhtyeen kansalaisoikeusliikkeeseen kantaa ottavasta kappaleesta ”Blackbird” sekä uudelleentulkinnan Dolly Partonin kappaleesta ”Jolene”. Ennen "Cowboy Carterin" julkaisua Parton vihjaisi "Knox News" -lehdelle, että Beyoncé oli mahdollisesti äänittänyt kappaleen tulevalle albumilleen. Parton kertoi lehdelle: "Luulen, että hän on äänittänyt ”Jolenen” ja luulen, että se tulee todennäköisesti olemaan hänen countryalbumillaan, mistä olen erittäin innoissani..."
Beyoncé kertoi albumin yhteydessä julkaistussa lehdistötiedotteessa ammentaneensa inspiraatiota erinäisistä lännenelokuvista albumin soundiin ja tarinankerrontaan. Inspiraatioiksi hän nimeää muun muassa äänityksen aikana katsomansa elokuvat "Five Fingers For Marseilles" (2017), "Urban Cowboy" (1980), "The Hateful Eight" (2015) ja "Space Cowboys" (2000).
Coverit, samplet ja interpolaatiot.
Lista levyn hyödyntämistä kappaleista: